《游鼓山喝水岩》
宋代·姜特立

昔闻鼓山名，未到鼓山寺。
胜游不易得，一失恐难值。
今朝忽勇不，便作入山计。
虽无济胜具，尚可策疲致。
松下止呵导，山前屏车骑。
仰窥白云峰，俯蹑青螺髻。
半天开佛刹，杰阁照金翠。
路穷两崖间，巨石擘元气。
何年泻白虹，一喝回狂势。
冲波落山后，余务泄厚地。
山灵畏定力，仙鬼吝幽閟。
至今千仞底，不见波流驶。
寻师水倒回，卓锡泉涌沸。
异事惊倒人，此理本无二。
亭边数苍石，刻画几大字。
顾怜身后名，惨戚当时意。
茫茫千万古，存灭可胜记。
灰劫同一尽，要自济儿戏。
不知生前酒，对石聊一醉。
醉到无何乡，却就僧床睡。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。